ועדת הכספים, כנסת 17, פרוטוקול מספר 350, 2007-03-21 09:30

יעקב ליצמן: בוקר טוב, אני מתכבד לפתוח את הישיבה.

יעקב ליצמן: חבר הכנסת אביגדור יצחקי, יש לך החלטה של ועדת הכנסת.

אביגדור יצחקי: אדוני היושב-ראש, אדוני יושב-ראש הכנסת לשעבר, בוקר טוב, עקב נסיעתה הדחופה של חברת הכנסת אברהם, יושבת-ראש ועדת הכנסת, לסעוד את אביה החולה, שמפה כולנו מאחלים לו רפואה שלמה וחזרה בטוחה ארצה התבקשתי על-ידי יושבת-ראש ועדת הכנסת לקרוא את החלטת ועדת הכנסת בפני ועדת הכספים.

אביגדור יצחקי: אני את דבריי אומר כשייפתח הדיון, כשהיושב-ראש ייתן לי את רשות הדיבור, אך אני ממלא כרגע את חובתי כממלא מקום יושבת-ראש ועדת הכנסת ומודיע לוועדה, בהתאם להוראות סעיף 10א לתקנון הכנסת ממליצה ועדת הכנסת בפני ועדת הכספים לבחור בחבר הכנסת סטס מיסז'ניקוב לכהן כיושב-ראש הוועדה במקום חבר הכנסת יעקב ליצמן שכיהן כיושב-ראש זמני של ועדת הכספים, תודה רבה, אדוני היושב-ראש.

מוחמד ברכה: הצעה לסדר; יש טעות בניסוח ההחלטה.

מוחמד ברכה: אין מושג "יושב-ראש זמני" בכנסת, לכן אני מציע להחזיר את ההחלטה לוועדת הכנסת לדון בה מחדש ולהחליט החלטה אחרת.

שגית אפיק: המלצת ועדת הכנסת שהועברה אליך על-ידי חברת הכנסת רוחמה אברהם להעלותה על סדר היום מה-15 במרס היא המלצה על שני דברים – האחד, לסיים את כהונתך כיושב-ראש ועדת הכספים, והשנייה, להמליץ על חבר הכנסת סטס מיסז'ניקוב כיושב-ראש ועדת הכספים.

שגית אפיק: נכון שאין התייחסות מיוחדת בסעיף 10 לתקנון לביטוי "יושב-ראש זמני", וליושב-ראש זמני לפי אותו סעיף יש כל הסמכויות של יושב-ראש קבוע, אך יש המלצה של ועדת הכנסת לסיים כהונתך.

יעקב ליצמן: לכן אני הולך לבצע את זה.

מוחמד ברכה: יש סתירה בין המכתב שקיבלת ב-15 בחודש לבין זה.

יעקב ליצמן: אני מחליט שאיני מקבל את ההסתייגות, נתקדם.

יעקב ליצמן: כמה מילים לפני הדוברים; קודם כל אני רוצה להודות לחברי ועדת הכספים מהקואליציה ומהאופוזיציה על שיתוף הפעולה לאורך כל הדרך, זו הקדנציה השלישית.

יעקב ליצמן: תודה על עבודה משותפת, פורייה, אני מקווה שנהגתי עם חברי הכנסת בהגינות, בלי להסתכל על ימין ושמאל, ערבי, יהודי.

יעקב ליצמן: ניסיתי לפתור את כל הבעיות עד כמה שניתן עם פשרות, לא הלכתי לכל דבר לפי מה שביקשו, גם באוצר וגם בממשלה, על אף שהייתי בקואליציה, קל וחומר ביומיים האחרונים שקיצוץ הפלאט נפל פעמיים.

יעקב ליצמן: אני רוצה גם להודות ולהוקיר את כל אלה שיתנגדו להדחתי וגם לאלה שיתמכו.

יעקב ליצמן: אלה כללי המשחק בפוליטיקה על אף שיכול להיות שאני חולק על המהלך, אך היה לי ברור מהרגע הראשון שיש רוב, ממשלה של 78 חברי כנסת בקואליציה.

יעקב ליצמן: התכוונתי עם ההדחה להוכיח לכולם ולהעלות על סדר היום את נושא סבל הילדים מתחת לקו העוני.

יעקב ליצמן: אני חושב שהצלחתי בזה, שכולם יודעים היום שכל ההדחה של יושב-ראש ועדת הכספים זה בגלל שהוא מנסה להחזיר את הקצבאות של הילדים ששחטו מהילדים, מהמשפחות והביאו ל-760 אלף ילדים מתחת לקו העוני, דאגתי לזה והיות שסירבתי להתפשר על פשרה על פשרה על פשרה כי הקיצוץ בקצבאות הילדים היה קרוב ל-4 מיליארד ₪ ומה שהתפשרתי היה 1.5 מיליארד ₪, לכן לא מצאתי לנכון להתפשר יותר.

יעקב ליצמן: ממשלה שאין לה רחמנות על עניים ודואגת לעשירים, אין לה זכות קיום, בלי להיכנס לדברים צדדיים ששומעים כל יום, של ממשלה בלי מזל.

יעקב ליצמן: אני מדבר קודם כל על עוני, על משפחות חלשות.

יעקב ליצמן: ממשלה שמסרבת לדאוג להם, אין להם זכות קיום, במוקדם או במאוחר, ואני קורא לממשלה בלי קשר להיכנס לקואליציה או לא , להחזיר את פת הלחם לילדים, לא שייך אם אהיה יושב-ראש או לא.

יעקב ליצמן: לא סוד שהסכמתי להתפטר אם ייתנו לי 400 מיליון ש"ח לקצבאות ילדים.

יעקב ליצמן: בסוף ישלמו את זה ביותר יוקר.

יעקב ליצמן: אני שמח שהעליתי את הנושא על סדר היום וזאת הסיבה שביקשתי את ההדחה.

יעקב ליצמן: אמרתי שאני מעריך את כל חברי הכנסת, כולל אלה שתומכים בהדחה, אבל אני חייב להעיר לשני חברי כנסת, אל"ף, חבר הכנסת מנחם בן-ששון, הוא אמר בוועדת הכנסת שהוא מוקיע אותי.

יעקב ליצמן: אני חושב שזו מילה מגונה.

יעקב ליצמן: לא שמעתי שאמר את זה לחבריו במפלגה שנחקרים כל יום, הוא אמר – אדם שמתנהג ביושר, שהוא מוקיע אותו.

יעקב ליצמן: אנא, עם כל הצניעות שלו, בסך הכל חבר כנסת חדש שבקושי מכיר את הכנסת ואני מוכן להתמודד אתו על יושר כל יום, אז אנא, הביטוי הזה לא במקום.

יעקב ליצמן: ואם הוא חושב להיות הפודל של ראש הממשלה, יש לי חדשות בשבילך, חבר הכנסת בן-ששון, אין "הכרת טוב" שם.

יעקב ליצמן: חבר הכנסת השני הוא חבר הכנסת של סיעת יהדות התורה, אברהם רביץ.

יעקב ליצמן: הוא אמר בבוקר שהוא מתבייש, לא רציתי להתייחס, אני מרחם עליו על אף שאסור לרחם.

יעקב ליצמן: יש פסוק בתהלים: "ה' לי בעוזרי ואני אראה בשונאי" – ביריבים אטפל לבד, והידידים – אשאיר את זה למישהו אחר.

אביגדור יצחקי: נשמתי לרווחה – זה לא אני...

יעקב ליצמן: הבנתי שהתנגדת להדחתי כי אולמרט רצה את זה.

יעקב ליצמן: .. שאלו אותי, למה אני לא מקבל את המיליארד ₪, שהציעו לי, לפחות.

יעקב ליצמן: אחזור על הסיפור, שפעם אחת היה חתן שהחותן הבטיח לו תמיכה חודשית.

יעקב ליצמן: אחרי שלושה חודשים החתן הולך לרב העיר, רוצה לקרוא את החותן לדין תורה, שלא משלם לו.

יעקב ליצמן: רב העיר קרא לחותן, שואל אותו מה קורה, והחותן אמר: כבוד הרב, האם דג בורי טוב?

יעקב ליצמן: מצוין.

יעקב ליצמן: האם מרק זה טוב?

יעקב ליצמן: מעולה.

יעקב ליצמן: האם בשר בקר עם שתי תוספות זה טוב?

יעקב ליצמן: ולפתן?

יעקב ליצמן: נהדר.

יעקב ליצמן: הרב פונה אל החתן ואומר: אדוני, הוא אומר שהכל טוב מאוד, אך הוא לא נותן את זה.

יעקב ליצמן: במה דברים אמורים – הממשלה הבטיחה לי מיליארד ₪.

יעקב ליצמן: יש עיתונאי, זאב קליין, ששאל את לשכת ראש הממשלה, איך הסכמתם למיליארד ₪ ולא למיליארד וחצי?

יעקב ליצמן: מה התשובה של לשכת ראש הממשלה – לא חלמנו לתת.

יעקב ליצמן: אז רבותיי, אני לא צריך לספר על ההבטחות שמקיימים כאן, הגמלאים, לפחות את כל ההבטחות שהבטיחו להם הם צריכים להגיד לי תודה, כי אם הייתי מסכים להתפטר לא היו מדברים אתכם בכלל, כפי שאמרתי בוועדת הכנסת.

יעקב ליצמן: הם קיבלו סך הכל 8 מיליון ₪, ושר הבריאות ביקש ממני להעביר 8 מיליון ₪ שהובטח לו בהסכם קואליציוני כתשלום עבור הפיכתי והסכמתי, העברתי את זה אתמול.

יעקב ליצמן: אני מודה לחברי המזכירות ובמיוחד ליועצת המשפטית של הוועדה, שגית, שמבחינה משפטית שמרה עליי לאורך כל הדרך.

יעקב ליצמן: אני מתכוון להמשיך להיות חבר פעיל בוועדת הכספים באופוזיציה, כמובן, ובעזרת השם, אני בטוח שבסופו של דבר לא יהיה מנוס לממשלה ויצטרכו להחזיר את הקצבאות.

יעקב ליצמן: תודה רבה.

יעקב ליצמן: ראשונת הדוברים, חברת הכנסת שלי יחימוביץ', בבקשה.

שלי יחימוביץ': אדוני יושב-ראש הוועדה, זו פעם אחרונה, לצערי, שאני יכולה לומר את צירוף המלים הזה, אני רוצה לפתוח בכמה מלים אישיות; אני אסירת תודה על כך שהשנה הראשונה שלי כחברת כנסת היתה במחיצתך כיושב-ראש ועדה.

שלי יחימוביץ': למדתי ממך כמעט כל מה שאני יודעת על עבודת ועדת הכספים ועבודת הכנסת בכלל.

שלי יחימוביץ': זו היתה זכות גדולה להיות במחיצתך.

שלי יחימוביץ': אני חושבת שאין ראוי ממך לעמוד בראש הוועדה הזו ובכלל למלא תפקידי מפתח.

שלי יחימוביץ': גם חוכמתך, גם יכולתך ליישב משברים, לפשר בין נצים, להביא תהליכים שנראים כאילו אין להם סיכוי לכדי מיצוי בתוצאה שתשביע את רצון כל הצדדים, גם בקיאותך המפליאה בחומר הופכים אותך לראוי במיוחד.

שלי יחימוביץ': אני מודה לך על כל מה שלימדת אותי מתחילת הדרך, ביומי הראשון כחברת כנסת כבר הענקת לי שיעור פרטי ומילון מושגים לעבודת הוועדה וכך היה לאורך כל הדרך.

שלי יחימוביץ': אני אסירת תודה על כך ומצרה מאוד באופן אישי על כך שלא תהיה עוד יושב-ראש ועדה, בשבילי זה יום עצוב מאוד.

שלי יחימוביץ': בהיבט העקרוני, כשאני מסתכלת על טובת המדינה, אני חושבת שאין איוולת גדולה מזו.

שלי יחימוביץ': יש כל-כך מעט אנשים, לצערי, שממלאים את התפקיד שהם טובים בו, ולהיפרד דווקא ממי שעושה זאת טוב מכולם, וממי שבאופן כל-כך ברור מתאים לתפקיד, לדעת הכל, לדעת אוהבים ושונאים, מתנגדים ומצדדים, זה מעשה לא נכון.

שלי יחימוביץ': ראש הממשלה אומר שמדינה צריך לנהל, אני חושבת שמדינה לא מנהלים, צריך חזון, תשתית, ציונות, אך אם נדבר על אלמנט הניהול, כך לא מנהלים, כך לא נפרדים ממי שיודע לעשות את העבודה באופן הטוב ביותר.

שלי יחימוביץ': בנוסף, בהיבט האידיאולוגי, למרות סטס שאני מכבדת ומעריכה אותך, אתה יודע את זה, אני בהחלט חרדה מכך שמפקידים את הוועדה החשובה ביותר בכנסת בידי ישראל ביתנו, שזו מפלגה ימנית קיצונית עם אג'נדה ניאו-ליברלית של הפרטה, גם עם אלמנטים גזעניים.

שלי יחימוביץ': איני רוצה לפגוע בחבריי שלעתים קרובות אני מוצאת אתם שפה משותפת ואף מאבקים משותפים, אך אי-אפשר להתעלם מאופייה של המפלגה הזו.

שלי יחימוביץ': להפקיד ועדה כזו בידי מפלגה כזו, יש בזה סכנה גם לשיטתי, להשקפת עולמי.

זאב אלקין: אז למה את לא פורשת מהקואליציה, אם כל-כך כואב לה שמישהו ימני ישב בראש ועדת הכספים?

יעקב ליצמן: אני לא בטוח שהיא בקואליציה.

שלי יחימוביץ': גם הנושא שבחרת להציף אותו בלכתך והוא נושא הילדים הוא ראוי בהחלט – 760 אלף ילדים בישראל חיים מתחת לקו העוני.

שלי יחימוביץ': בשנים האחרונות קוצצו קצבאות הילדים ב-40% במצטבר וזה מעמיד אותנו כמעט בסוף טבלת המדינות המפותחות ברמת קצבאות הילדים למרות שאיכשהו דואגים לשטוף לאזרחי ישראל את המוח ולתת להם מצג שווא כאילו קצבאות הילדים הן גבוהות – הן מן הנמוכות בעולם המערבי וזה מעשה ידי אדם, לכן הנושא הזה ראוי גם בעיניי.

שלי יחימוביץ': לא אוכל להצביע עבור האיוולת הזו של הדחתך, מאידך, לצערי הרב, לא אוכל להיות זו שאחראית לאי-מינויים של שר רווחה ממפלגתי, השר יצחק הרצוג, ומינויו של השר גאלב מג'אדלה, ועל כן, לצערי הרב, אאפשר להחליף אותי בחבר כנסת אחר.

שלי יחימוביץ': אני מודה לחברי, חבר הכנסת יתום, שמוכן לעשות בשבילי את המעשה הלא נעים הזה שגם הוא לא עושה את זה בחדווה, אני מקווה שהוא יבין ללבי, ואני מתנצלת בפניו.

אלי אפללו: אדוני היושב-ראש, גם אני רוצה לומר שלאורך כל הדרך היה לנו תענוג לעבוד יחד, ואופוזיציה-קואליציה - ניהלת את זה לגופו של עניין.

אלי אפללו: חבל מאוד שהיום אנו במצב הזה.

אלי אפללו: אני הבעתי את דעתי בסיעה שלנו, אני חושב שוועדת הכספים צריכה להיות בסיעה הגדולה ביותר ולא להעביר את זה לאף סיעה אחרת.

אלי אפללו: זה היה רצוני, אמרתי את זה באופן גלוי.

אלי אפללו: אמרתי שקדימה צריכה להיות בראש הוועדה הזו, ולסטס אני רוצה לומר שהוא חבר כנסת חרוץ, נעים הליכות, ובתקופה שעבדנו יחד ראיתי את התמדתו, אין בו רבב.

אלי אפללו: בשונה מהאחרים, למרות שדעתי היתה להשאיר את זה בתוך קדימה, אני לא חושב שדמוקרטי לתת למישהו אחר להחליף.

אלי אפללו: אני נשאר פה, גם אם זה לא נעים לי, צריך ללכת עם הסיעה.

אלי אפללו: קשה לי, אני מצביע עם כל הכאב, אתה יודע את זה באופן אישי, ליצמן, אני מצביע על הדחתך עם כאב גדול וצער אך זו הדמוקרטיה, זה הסכמים קואליציוניים, כך צריך לקבל אותם ואני מאחל שהמשך העבודה בינינו תהיה נהדרת.

אלי אפללו: סטס, לך אני מאחל הצלחה, אני בטוח שתעשה את זה טוב ותקבל מאתנו את כל הגיבוי, את כל העזרה שיש כדי שוועדת הכספים תנוהל בצורה הכי מכובדת ושקולה.

אבישי ברוורמן: קודם כל, אני רוצה להודות גם לידידי, חבר הכנסת יעקב ליצמן.

אבישי ברוורמן: פגשתי את יעקב לראשונה בבאר-שבע, כשבא אליי לפני שנים רבות לשיחה ולמדתי בהדרגה את חוכמתו ואת ניסיונו.

אבישי ברוורמן: כשהגעתי הנה לפני שנה גם אני הלכתי להתייעץ עם ליצמן, שאין לי ספק שבחוכמה ובניסיון ובניהול שלו הוא מהווה אחת מנקודות האור בממשל הכושל ואולי הגרוע ביותר שהיה בתולדות מדינת ישראל.

אבישי ברוורמן: יעקב הסביר לי דבר אחד, אני דיברתי אתו בתחילה על חלק מהדברים כשבאתי לכנסת, להעביר תקציב רב-שנתי, לעשות רפורמות גדולות, הוא אמר לי: פה זה שטייטל, זה לא בדיוק מתנהל כך, ובשטייטל הזה, אם יעקב ליצמן לא היה מנהל את זה, היינו מנהלים את זה גרוע יותר מהעיירה היהודית במזרח אירופה ובצפון אפריקה.

אבישי ברוורמן: אנו היום במצב שבו שלשום ישבנו בישיבה ובא החשב הכללי לאחר ששר האוצר דאז, היום ראש ממשלה, שר התיירות דאז, שהיתה הקצאה של מספר מיליונים למספר רשויות ואמרו – ההחלטות לא תופסות, יד ימין לא יודעת מיד שמאל, ולכן מדוע אצביע בעד הדחת יעקב ליצמן – לא בגלל שיעקב ליצמן לא מתאים לתפקידו, הוא הראוי ביותר אולי, לא בגלל שאיני מסכים לחלק גדול מעמדותיו, כי אני חושב שהתפיסה הכלכלית-חברתית, הרבה מהנקודות שיעקב מעלה, אני שותף לה.

אבישי ברוורמן: אני מצביע מכיוון שאני צריך לקבל החלטה, האם להפיל את ממשלת ישראל היום או לא.

אבישי ברוורמן: מכיוון שאני חושב שעדיין לא בשל הזמן להחליף את הממשלה הזו אני צריך לקבל החלטה, וההחלטות לגבי מינויים בממשלה הזו כמו בממשלות קודמות הן לא מי האדם המתאים ביותר להיות שר זה או אחר, לימד אותי בשיעור הראשון יעקב, הוא אמר לי – כל ההחלטות פוליטיות ולכן הוא אמר לי: תבין, פה לא בוחרים בממשלת ישראל אנשים לתפקידים לפי כישוריהם אלא לפי הקונוטציות הפוליטיות, ולכן ממשלת ישראל נראית כמו שהיא נראית, ולכן אני יושב פה ומצביע בעד הדחתו של ליצמן עקב הסידור הפוליטי.

אבישי ברוורמן: לגבי סטס, הכרתי אותו, הוא בחור הגון, מנוסה, צעיר, אני בטוח שיעשה עבודה טובה.

אבישי ברוורמן: אם אנו בוחרים את יושב-ראש ועדת כספים, אם אנו בוחרים את השרים הבכירים בישראל לפי הכישורים שלהם, היו לנו ממשלה אחרת ויושבי-ראש אחרת, ואין לי ספק שיעקב ליצמן היה בנבחרת הראויה במדינת ישראל, אך מכיוון שכל המינויים פה הם לא לפי כישורים, אצביע בעד הדחת ליצמן.

אבישי ברוורמן: אני מעריך את ידידי סטס ונותן לו את כל הכבוד, אבל היום, כשיעקב ליצמן עוזב, המינהל כאן, הממשל, וזה כבר לא תלוי במפלגות, מנוהל גרוע יותר מאשר השטייטל, ואני בטוח שבעתיד נעבוד יחד והגלגל ישתנה.

חיים אורון: אדוני היושב-ראש, נאמר שאין דבר שלם יותר מלב שבור, אבל לא כל דבר שלם צריך להישבר, ואני שלם עם הצבעתי נגד הדחתך, ואני שלם עם הצבעתי נגד בחירתו של סטס, והיות שאנו לא מועדון חברים, אנו מסגרת פוליטית, התנגדתי לכניסתה של ישראל ביתנו לממשלה, אולי זו הסיבה שאני יושב בכיסא הזה ולא בכיסא אחר, ואני מקבל את זה לגמרי באהבה, ולכן אני לא מחפש כל מיני נימוקים.

חיים אורון: עבדנו שנים רבות יחד.

חיים אורון: למדתי מאוד להעריך אותך, למדתי להכיר את חוכמתך ואת היכולת שלך לתמרן.

חיים אורון: אני חושב שהממשלה עושה שגיאה ענקית ויודעת זאת, לא כי אין לך מחליף, כי במצב הנוכחי אתה "שירת" – אני משתמש במילה לא יפה – את הממשלה יותר טוב ויותר בזול מכל חבר קואליציה אחר, והם יודעים את זה, כי הם אמרו לי את זה.

חיים אורון: היו לך תביעות מאוד מוגדרות, את התביעות הגדולות לא קיבלו.

חיים אורון: התביעות הקטנות – ראינו אותן הבוקר, מה זה?

חיים אורון: זה כסף קטן לעומת מה שיעבור פה למקומות אחרים.

חיים אורון: סליחה שאני קצת מקלקל את החגיגה, אבל שיקולים אחרים שלא קשורים לא בניהול המדינה ולא בטובת המדינה אלא בדברים אחרים מביאים לזה שפה יהיה רוב להדיח אותך.

חיים אורון: אבידגור יצחקי, שום נזק לא נגרם על-ידי המשך כהונתו של ליצמן, אני אומר את זה ממקום מאוד רחוק ממנו, אבל למדתי להכיר איך הוא עובד, שיתפנו פעולה בהרבה דברים ובכמה דברים היינו חלוקים, וגם כשהיינו חלוקים ידעתי שהוא מחפש על-פי הבנתו את הטוב ביותר האפשרי.

חיים אורון: צר לי, אבל זה המגרש.

חיים אורון: למדתי שאתה יודע לשכנע סינים אפילו ביידיש...

יעקב ליצמן: קל וחומר ראש ממשלה שמדבר אתי בסינית.

יעקב ליצמן: ..

חיים אורון: נכשלת בלשכנע ראש ממשלה בסינית שמדבר אתך בעברית.

חיים אורון: לסטס אני מאחל הצלחה, זה לא קשור למה שאמרתי על מועדון החברים.

חיים אורון: הוא יהיה יושב-ראש הוועדה שאני מבלה בה רוב ימיי בכנסת הנוכחית, והיות שאני ממשיך לקבל את המודיע כל יום ששי בתא, מישהו דואג לשים לי בדואר בקיבוץ, ואני יודע שבמודיע יש לך חלק מאוד גדול, אוכל לבדוק האם מה שכתוב במודיע ביום ששי זה מה שאני רואה פה במשך השבוע או צבי משפר את זה קצת לטובת קהל הקוראים.

יעקב ליצמן: אתה טועה שתחכה עד יום ששי ולא מחר...

חיים אורון: אמרו לי אתמול שאני מככב בסרט שהם עשו על תרומות למודיע, בתור מי שקורא את המודיע, רואים אותי בסרט הולך עם המודיע ביד בקיבוץ.

אבשלום וילן: אני מודה לך, ליצמן, כבר שלוש קדנציות אנו יחד, אני מזכיר לך שניסו בעבר לעשות תרגילים והוקמה ועדה מיוחדת שנקראה "עוקף ליצמן" בתקופתו של סילבן שלום כשר האוצר, ובסוף זה לא עזר.

אבשלום וילן: אני משוכנע שגם הפעם ההחלטה שכולה פוליטית, הממשלה הזו מוכיחה שוב שפוליטיקה הפוכה מחוכמה, כי החוכמה הפוליטית הפשוטה ביותר היתה להשאיר אותך בתפקידך, אבל מכיוון שהכל הוא אפכא מסתברא ולכל אין שום קשר לדברים עצמם, אני מניח שהמעשים האלה שכביכול הם נבונים פוליטית, מסמלים את הקץ של שיטת החשיבה הזו והקומבינטוריקה הפוליטית צריכה לעבור מן העולם.

אבשלום וילן: אני תקווה שאתה אדם ישר והגון, וגם כשחלקתי עליך כיבדתי אותך, ואני מקווה שעוד תחזור לראשות הוועדה הזו.

יעקב ליצמן: לא בממשלה הנוכחית.

אביגדור יצחקי: גם אמרת את זה בממשלה הקודמת.

יעקב ליצמן: אז היתה לי מצווה מדאורייתא לחסל את שינוי והצלחתי.

אבשלום וילן: כל הקומבינטורים שמוציאים שם רע לפוליטיקה ישלמו את המחיר.

אבשלום וילן: סטס, אני רוצה לאחל לך הצלחה.

אבשלום וילן: אתה נכנס לנעליים גדולות, אני מקווה שתעמוד בזה.

אבשלום וילן: אני לא יודע על מה החתימו אותך או לא, אך קראתי בעיתונים שהוציאו ממך התחייבות שתעשה את דברה של הממשלה ודברו של האוצר בוועדה.

אבשלום וילן: אני מקווה שתשאיר לעצמך מספיק שיקול דעת כדי שהוועדה הזו לא תהיה פודל של האוצר אלא תשמור על עצמאות.

מוחמד ברכה: אני מתנגד להדחתו של ליצמן, ואצביע נגד הדחתו.

מוחמד ברכה: אני מלווה את ליצמן שלוש קדנציות בוועדת הכספים.

מוחמד ברכה: אם ארעיף יותר מדי שבחים עליו, זה עלול להזיק לו בהמשך הדרך.

מוחמד ברכה: אני חושב שלא צריך לשוות לשבחים אופי של הספד חלילה כי הוא רק יעבור לכיסא אחר, ואני חושב שעוד נדע ימים שהוא יכול לתרום את תרומתו לעבודת הוועדה.

מוחמד ברכה: ועדת הכספים מתוקף מעמדה היא הוועדה החשובה ביותר, היא היחידה שלהחלטותיה משמעות מעשית.

מוחמד ברכה: הוועדה הזו יכולה להיות חותמת גומי של האוצר ושל פקידי האוצר ושל שר האוצר ויכולה להיות גורם ממתן ומאזן.

מוחמד ברכה: לכן החשיבות של מי עומד כיושב-ראש הוועדה היא מרחיקת לכת.

מוחמד ברכה: אני חושב שהעובדה שבראש הוועדה עמד חבר הכנסת ליצמן, בנוסף לכל מעלותיו שהוזכרו – אדם עם מחויבות חברתית, זה היה גורם מאזן, אני לא אומר שסדרי עולם השתנו בכלכלה הישראלית, אך אין ספק שקול החלשים יכול היה להישמע בוועדה הזו.

מוחמד ברכה: אני מאוד מצר על כך, ללא קשר למחלוקת הפוליטית עם ישראל ביתנו, שבראש הוועדה יעמוד חבר כנסת שנאמן לאידיאולוגיה הניאו-ליברלית, זה דבר מאוד מסוכן, לא מועיל ולא עוזר לייצב את מערכת האיזונים, אך חובת ההוכחה תחול על סטס בהמשך הדרך, אך איך שאני קורא את מצע מפלגתו בנושא החברתי-כלכלי, לא בנושא של גזענות, לפחות בעניין הזה יחסר לנו אותו איזון, ואני מקווה שלא - ליצמן בכיסא הזה ייצר את האיזונים הדרושים כדי שקולם של אלה שלא מקבלים משכורות ברשויות המקומיות יישמע כאן, כדי שהזעקה של קצבאות הילדים תישמע כאן.

מוחמד ברכה: הייתי רוצה שתסיים את תפקידך אחרי שיכולנו, לו יכולנו לקדם את הצעת החוק שקיבלנו בשבוע שעבר בכל מה שקשור לתשלום משכורות, דווקא היום כשיש שביתה כללית במשק, שביתה מוצדקת שבאה לבטא את עמידתם של החזקים ליד החלשים, היה ראוי שהסיום של תפקידך היום יהיה עם אישורה של הצעת חוק שתאפשר תשלום משכורות לאותם אנשים, אך הממשלה הזו אפילו לא היתה יכולה להתעלות לאפשר מהלך כזה.

מוחמד ברכה: בכל אופן, אני מאחל לך הצלחה בהמשך הדרך, אני מאחל הצלחה גם ליושב-ראש המיועד.

אמנון כהן: אדוני היושב-ראש, אני מצר על כך שהגענו בכלל לרגע הזה של ההדחה והמינוי החדש, עשינו מאמצים, גם בתנועה, גם דאגנו שיישבו הצוותים, שסוף-סוף תמצאו נוסחה שתהיו שותפים לקואליציה.

אמנון כהן: היינו הרבה שנים בקואליציה יחד, אני מצר על כך כי אני חושב שיש לכם נדבך חשוב וגם הנושא של הילדים והעוני, שלקחת את זה על עצמך באופן אישי ועל הרקע הזה מדיחים אותך.

אמנון כהן: נצטרך לעשות את העבודה במשותף גם בדרכים שונות.

אמנון כהן: אני מודה לסיעה שלנו שלא שמה אותנו במצב של אי-נעימות כלפיך ונתנה לנו להיות בניגוד להחלטת הקואליציה להתנגד להדחה, ואני מודה ליושב-ראש הקואליציה שאפשר לנו זאת, כי המצב לא נעים.

אמנון כהן: אני בטוח שתעשה את שליחותך גם בתפקידים הבאים, אני מצטרף לדברים שנאמרו פה על העבודה המקצועית ועל הראייה של הנקודות הרגישות בין כל הגופים, למצוא את הפתרון.

אמנון כהן: לגבי היושב-ראש המיועד, חבר הכנסת מיסז'ניקוב, לפי מה שהיכרתי אותו, מדובר באיש מוכשר מאוד, אני בטוח שהוא יהפוך להיות ממלכתי כיושב-ראש הוועדה, ואני בטוח שיפתיע הרבה מאוד אנשים לטובה, אני מאחל לשניכם הצלחה.

ניסן סלומינסקי: הוועדה הזו היא היותר חשובה שחורצת גורלות ולכן נדרשות תכונות מיוחדות כדי להיות היושב-ראש, ויש לך אותן.

ניסן סלומינסקי: זה דורש ידע, כל שעה מתחלף נושא, כל נושא הוא עולם ומלואו שעומד ברומם של אוכלוסיות וציבורים, והדהמת אותנו בידע המדהים שלך בכל נושא.

ניסן סלומינסקי: זה דורש אמינות, ויש לך את זה באופן לא רגיל.

ניסן סלומינסקי: זה דורש ניסיון, וכולנו מכירים את הניסיון העצום שלך, זה דורש הרבה מאוד חוכמה אבל הרבה יותר מזה - פקחות.

ניסן סלומינסקי: כולנו יודעים לקרוא את השורות, אבל מעטים מאתנו יודעים לקרוא בין השורות ומתחת לשורות, ואתה מומחה בנושא הזה וידעת להוביל אותנו נכון גם בקריאה בין השורות ומתחתן.

ניסן סלומינסקי: זה דורש חברות מדהימה, שאני לא חושב שיש באיזו ועדה, ובעיקר זה דורש חמלה, לב, ויש לך את זה ולא היססת לעמוד על הנושא הזה, להוביל ולנווט עם הלב.

ניסן סלומינסקי: ידעת לעבוד עם הממשלה, עם האוצר אך מצד שני ידעת לא להשתעבד לו אלא למצוא את שביל הזהב ולדעת מתי לומר להם: עד כאן, ובגלל שהם העריכו אותך כמו שאנחנו מעריכים אותך, הם קיבלו ושינו דברים כתוצאה מזה.

ניסן סלומינסקי: אני אישית מצטער מאוד וחושב שהממשלה עושה טעות אדירה בכך שמחליפה אותך.

ניסן סלומינסקי: לגבי סטס, אני מניח שמכובד יהיה שאם יוחלט מה שיוחלט, אז נוכל לברך אותך.

ראובן ריבלין: באתי להלל אותך, ליצמן, ולא להספיד אותך.

ראובן ריבלין: שיתפתי פעולה אתך במספר תפקידים בכנסת הזו.

חיים אורון: אתה יודע מה ההבדל בין להלל ולהספיד?

חיים אורון: בהלל יש לפחות אדם אחד שמאמין.

ראובן ריבלין: ראיתי אותך בתפקיד יושב-ראש ועדת הכספים, ולמרות שאתה נציגו המובהק ושליחו של סקטור מסוים, היית אחד מיושבי-ראש ועדת הכספים שנהג בממלכתיות ובהוגנות הרבה ביותר.

ראובן ריבלין: מעולם לא היה אצלך דיון מגמתי אלא קודם כל היה בראייה הממלכתית ובראיית המוסר והצדק.

ראובן ריבלין: כמובן, איננו יכולים להתעלם מהעובדה שאנו גם אנשים פוליטיים, אין הרבה יתרונות להיות באופוזיציה, אך היום אני מאושר שאני באופוזיציה שכן אני יכול להצביע על-פי רצוני ולא על-פי דברים שהם בניגוד למצפוני אך מחויבים לפי כללי המשחק הפוליטי.

ראובן ריבלין: אני מבין את המחויבות הפוליטית שקיימת, ואני בטוח כשועל פוליטי ותיק שעוד יחפשו איך להחזיר אותך לתפקידים ממלכתיים משום הצורך בך, משום שכאשר אתם שותפים באיזו שותפות, השותפות שלכם היא הנאמנה ביותר.

ראובן ריבלין: אני לוקח לעצמי זכות על כך שביקשתי הצבעה כפולה – אחת לעניין ההדחה שבה כאיש אופוזיציה וכאדם שבקיא בהליכותיך אני מצביע נגד בצורה מפורשת, אך כשתינתן לנו הזדמנות להצביע בעד המועמד שוועדת הכנסת המליצה עליה, אשמח להצביע בעדו.

ראובן ריבלין: ראיתי את חבר הכנסת מיסז'

ראובן ריבלין: ניקוב בוועדה אחרי שהיה שנים רבות עוזר פרלמנטרי מעולה ונותן עצות מצוינות לחברי כנסת שכיהנו לפני שנבחר.

ראובן ריבלין: הייתי הראשון שהודעתי לו שלהערכתי, הוא יהיה גם יושב-ראש ועדת הכספים.

ראובן ריבלין: אם חלילה יהיה מצב שבו ליצמן ייאלץ לעזוב את תפקידו, אני בטוח שתהיה יושב-ראש מצוין.

ראובן ריבלין: אם אתה תהיה יושב-ראש מצוין, תהיה מצוין מאוד, כי אחרי ליצמן קשה להיות יושב-ראש, אז ברכות לך, ולך הלל ושבח.

מגלי והבה: אדוני היושב-ראש, חבריי, קשה למצוא מישהו כאן שיגיד עליך מילה לא טובה, אך אני מתפלא על אלה שמנסים לעשות דרמה בחיים הפוליטיים.

מגלי והבה: אלה שבקואליציה מנסים לנצל את ההחלפה הזו ולנסות לתקוף את הממשלה ואת המדיניות הכלכלית שהצביעו עליה ושהם חלק ממנה.

מגלי והבה: אז אני מציע להם שימצאו במה אחרת ולא את יעקב ליצמן כדי להתחשבן עם הממשלה.

מגלי והבה: הדלת פתוחה לכל אחד.

מגלי והבה: אולי מהיציאה הזו יכולים לצאת דברים טובים ולעשות ממשלה טובה יותר.

מגלי והבה: לאלה מהאופוזיציה שעושים תפקידם, מערכת צריכה להמשיך לתפקד, הוועדה הזו צריכה להמשיך לפעול.

מגלי והבה: כמו שהצלחת לעשות את העבודה הזו, אנו מחויבים למען האחריות של כל אחד מאתנו שהוועדה הזו תמשיך ותעשה את תפקידה, לכן אני מניח שנמשיך לראות אותך כאן, ותסייע לכולנו.

מגלי והבה: כמובן, לסטס אני רוצה לאחל הצלחה, מעשיו יקרבו ומעשיו ירחיקו אותו.

מגלי והבה: אנו במבחן שאנו צריכים לנהל, יש לנו אחריות בוועדה.

מגלי והבה: בנימה אישית אני רוצה להודות לך על כל העזרה שנתת לי בכל התקופה שעבדנו יחד.

נסים זאב: אדוני היושב-ראש, ויבוא יעקב שלם, שלם בגופו, שלם בנפשו, זה כשנכנסת לוועדת הכספים.

נסים זאב: עצם העובדה שאתה יושב פה כל-כך הרבה שנים ואין תיק נגדך.

נסים זאב: ..

נסים זאב: כשאנו יוצאים לדרך, אומרים: "ויעקב הלך לדרכו ויפגעו בו מלאכי אלוקים".

נסים זאב: יש לך הרבה סיעתא דשמיא בעבודתך, זה בעניין הברכות.

נסים זאב: אני מתפלא על דבר אחד, עם כל החוכמה שיש לך, אדוני היושב-ראש, ויש לך חוכמה רבה, הדבר הראשון, שלא הודעת על נבצרות לפני ההדחה.

נסים זאב: אם היית מודיע על נבצרות, היום לא היה דיון על הדחתך.

נסים זאב: מתוך תקווה שאת המשגה שהממשלה החליטה עליו, תפיק את הלקח ואז לא יהיה צורך לשנות שוב את היושב-ראש, בלי לפגוע באף אחד.

נסים זאב: דיברת על עניין העוני ואני מזדהה עם העניין הזה, אך אי-אפשר לומר שזו הסיבה שאדוני היושב-ראש היום מודח מתפקידו כיושב-ראש.

נסים זאב: היושב-ראש נבחר פוליטית, אגודת ישראל היום היתה בקואליציה, אין לי ספק שלא רק את היושב-ראש היו נותנים לך, היו נותנים עוד שני תיקים של שרים, יכולתם לפעול יחד עם ש"ס לצמצום העוני, כפי שהיום ש"ס פועלת ועושה רבות בעניין זה.

נסים זאב: אדוני היושב-ראש, אני מקווה שאחרי שהדיחו אותך, בפעם הבאה כשהממשלה תשב על הברכיים ותרצה אותך, תאמר להם: אני לא רוצה.

נסים זאב: אדוני היושב-ראש, עוד הזדמנות שהחמצת אותה - אם היית מבקש שההדחה שלך תהיה בתנאי שאיש ש"ס ייכנס להיות יושב-ראש הוועדה, אני בטוח שהיו מכבדים את בקשתך.

יעקב ליצמן: בוא נעשה עסקה, אני אדחה את ההדחה כרגע, אתה מאיים על הממשלה שאם אתם לא מקבלים את יושב-ראש ועדת כספים, אתם פורשים.

יעקב ליצמן: כן או לא? אני מוכן להפסיק את ההדחה הרגע, ואתה תודיע על משבר קואליציוני אם ש"ס לא מקבלת את זה?

נסים זאב: עשית פה עבודת קודש, אתה האיש המקובל על כולנו, לכן ש"ס תתנגד להדחתך ואני מקווה שבקרוב נזכה לראות אותך שוב בשולחן הזה כשותף בקואליציה.

יעקב ליצמן: לא נראה לי.

נסים זאב: זה לא חייב להיות בממשלה הזו.

יעקב ליצמן: זה משהו אחר.

אביגדור יצחקי: אדוני יושב-ראש ועדת הכספים, אני רוצה לומר תודה לך כיושב-ראש ועדת הכספים, קודם כל על התקופה שהייתי מנכ"ל משרד ראש הממשלה, למרות שהתחלפת בזמן שהייתי מנכ"ל משרד ראש הממשלה והתנגדתי אז להחלפתך, עשית לי את החיים יוצאים מן הכלל בעבודתי והיתה לי יכולת לסמוך על אדם שבכל פעם שיש משהו שנוגד את מה שאני חושב לנכון, אתה מודיע לי ויחד אנו פותרים את הדברים.

אביגדור יצחקי: אני גם מודה לך על התקופה שהייתי יושב-ראש הקואליציה, כי בכל פעם שידעתי שיש בינינו תיאום, ידעתי שאני יכול לשבת פה בנחת.

אביגדור יצחקי: כנסת ישראל צריכה לומר לך תודה על הדרך שבה הנהגת ועדה כל-כך מורכבת, ואנו רואים שכולם פה מרוצים.

אביגדור יצחקי: בסוף העבודה שעשית היא בשיתוף פעולה עם משרד האוצר וממשלת ישראל, למרות כל הקשיים שהביאו את המשק הישראלי לתקופה הטובה ביותר שלו מאז הקמתו, וליושב-ראש ועדת הכספים יש משקל גדול מאוד בנושא הזה ולתקופה שהכלכלה הישראלית היא מהטובה בעולם למרות שיש עוד קשיים שיש להיכנס אליהם, לכן עיקר דבריי הם לומר לך תודה.

אביגדור יצחקי: איני רואה בזה תהליך הדחה אלא החלפה.

אביגדור יצחקי: לכל המיתממים, כולם יודעים שיש פוליטיקה בחיים, שוועדת הכספים צריכה להיות בראשות הקואליציה, זה מהלך נכון.

אביגדור יצחקי: אני מאחל ליושב-ראש הנכנס הרבה הצלחה, זאת עבודה מהקשות ביותר בכנסת עם הרבה מאוד בעיות מצפוניות, גם מצד אחד לממש את מדיניות הממשלה בנושאים הכלכליים ומצד שני לדאוג לנושאים החברתיים, ואני לא חושב שהניאו-ליברליזם של מפלגת ישראל ביתנו יפריע ליושב-ראש שמייצג עולים, שזקוקים לתמיכה חברתית רחבה.

אביגדור יצחקי: אני מאחל לך לטובת כולנו – הצלחתך היא הצלחתנו.

אביגדור יצחקי: תודה רבה, אדוני היושב-ראש, ובהצלחה.

יעקב כהן: כבוד היושב-ראש, כיוון שבמקורות שלנו ובהלכה כתוב שבחודש ניסן לא מספידים, איני רוצה להתמקד בהספד האיש, אני רוצה להתמקד בשיטה.

יעקב כהן: אני לא חבר כאן, אבל באתי היום לכנסת, ראיתי שרצים כמו שרצים בבית הכנסת בכל נדרי.

יעקב כהן: לא ידעתי מה קורה, לתומי חשבתי, כיוון שראיתי בעיתונות מה קורה אתמול, ואני רואה שיש שביתה, או לחילופין כיוון שאנו ניצבים פחות משבועיים לפני חג הפסח וביום זה אמורים כל בית ישראל לחוג את הסדר ברוב פאר והדר, ולצערנו, קרוב ל-2 מיליון איש, אין להם עוד מה לחוג את חג הפסח, 770 אלף ילדים ומיליון ו-660 עניים, אין להם מצות, חשבתי שוועדת הכספים התכנסה בדחיפות, למצוא מקורות, איך למצוא פתרון לעניים האלה לחג הפסח.

יעקב כהן: אך מסתבר שיש פה בעיות אחרות שעומדות על הפרק לפני חג הפסח, יש אדם שנמצא בראש סיעתנו ולוחם את מלחמתם של העניים, של משפחות המצוקה.

יעקב כהן: במקום לעזור לו יעשו את כל השמיניות, יש פה הרבה אנשים שצריכים להודות לרב ליצמן, הפכו את כל סדרי בראשית, העיקר להילחם לא בעוני אלא בעניים.

יעקב כהן: רבותיי, זה אות וקלון, התופעה הזו.

יעקב כהן: אני קורא, הציבור ניחן בזיכרון טוב.

יעקב כהן: לפי איך שהתמונה נראית, הבחירות לא רחוקות.

יעקב כהן: אנו ניצבים בממשלה שחלקם בחקירה, חלקם במריבה.

יעקב כהן: זה לא יכול להחזיק מעמד.

יעקב כהן: העבר הוכיח שמי שפגע בעניים, אין לזה סליחה ואין לזה כפרה.

יעקב כהן: דמי אחינו העניים זועקים, מי שנותן יד להדחתו של ליצמן, זה לא ליצמן, זה פגיעה בעניים ובשיטה.

יעקב כהן: זה המשך המדיניות האטומה.

יעקב כהן: רבותיי, תתנערו, תראו מה קורה לכם, אין לכם הצלחה.

יעקב כהן: אצלנו אומרים: סיעתא דשמיא.

יעקב כהן: אני קורא לכולם ברגע האחרון.

יעקב כהן: הבעיה היא שאם לא נחליף את השיטה, מי שפגע, תיקחו שינוי, תיקחו את נתניהו – אין לזה מעמד.

אבשלום וילן: נתניהו ראשון בסקרים, לא?

יעקב כהן: בינתיים הוא בסקרים.

יעקב ליצמן: הוא חזר בתשובה, לכן יכול להיות שנתמוך בו.

יעקב כהן: תראו את המצב, ולכן אני קורא לכולם שישמעו את הזעקה ולא ייתנו ידם להדחה, תודה.

דני יתום: אדוני היושב-ראש, ועדה נכבדה, ליצמן, אתה איש מצוין, אין ספק, והלוואי שירבו כמוך עוד רבים בכנסת.

דני יתום: אתה היית צריך להתפלל ליום הזה, כי אם כבר הדחה, כדאי לך שכזו.

יעקב ליצמן: התפללתי באמת.

דני יתום: ותפילותיך נשמעו וגם נענו.

דני יתום: אם כבר נגזרה הדחה, עדיף מכל הדחה אחרת הדחה שבה המודח יוצא מלא תשבוחות כרימון.

דני יתום: אצביע בעד ההדחה, והגעתי לך כדי לומר לך את שבחך מחד ומאידך לומר שלדעתי, אנו צריכים בכל זאת לשמור עוד על מעט כללים בפוליטיקה הישראלית.

דני יתום: כולנו מדברים גבוהה-גבוהה על עוול, על איכות, ויעקב, כשאתה בודק סביב השולחן הזה, אתה מוצא שלמרות כל הדיבורים יש פה חלוקה ברורה: נגד הדחתך מצביעה האופוזיציה, ובעד – הקואליציה.

דני יתום: ש"ס זה מקרה יוצא דופן.

דני יתום: אף אחד מאתנו לא תמים.

דני יתום: גם אם יש בינינו ישרי דרך, עדיין לא תמימים.

דני יתום: יש כללים בפוליטיקה הישראלית.

דני יתום: קל מאוד להפוך את הכנסת לבית מרזח.

דני יתום: אם לא יהיו פה כללים, זה יהיה בית מרזח.

דני יתום: ככל שהכללים פוגעים בחלק מאתנו, חייבים להיות כללים, התפקיד הזה בדרך-כלל נמסר לנציג הקואליציה, וצריך כך להיות, ולא נכון להיאחז בקרנות המזבח.

דני יתום: אני מאחל לך הרבה הצלחה.

דני יתום: סטס, איני יודע אם תיבחר, אך אם תיבחר, הצלחה גם לך.

קולט אביטל: באתי הנה כדי להחליף את חברתי, אורית נוקד, איני חברה בוועדה הזו.

קולט אביטל: לא באתי מרצון, באתי כי זו חובתי בתוך הקואליציה.

קולט אביטל: אני באמת ובתמים מעריכה אותך, קשה לי מאוד, אך אצטרך להצביע נגד.

אחמד טיבי: מתוך אלה שמתנגדים להדחתך, גם כי אני באופוזיציה אך בעיקר כי אני מעריך מאוד את פועלך אני רוצה לומר שאני מקבל את כללי המשחק שיושב-ראש ועדת הכספים צריך להיות חבר קואליציה, זה משהו נורמטיבי פוליטי, אך הנורמטיביות הזו חושפת את ערוות הפוליטיקה הפרלמנטרית בכנסת, שלא האדם הנכון ממלא את הכיסא בזמן ובמקום הנכונים.

אחמד טיבי: נדמה לי שאין חבר כנסת שזוכה לכל-כך הרבה מחמאות גם מימין, גם משמאל, גם מחילוניים, גם מדתיים וממפלגות אחרות.

אחמד טיבי: הוכחת את העיקרון של בלמים ואיזונים.

אחמד טיבי: היית גם בלם וגם מאזן של מדיניות ממשלתית חברתית-כלכלית, לעתים רבות דורסנית וידעת תמיד לנסות לבלום, גם עמדה עקרונית היא עמדה שצריך להעריך אותה, ולכן הבעיה עם סטס אינה אישית אלא הבעיה היא האידיאולוגיה שהוא בא אתה לכאן, של מפלגה ימנית רדיקלית.

אחמד טיבי: אני מקווה שנתבדה ושהוא יוכיח הינתקות מהאידיאולוגיה שלו, אך זו תביעה לא לגיטימית כמעט, לכן אני שייך לאלה שבטוחים שאתה כמו עוף חול, אתה עוד תשוב לכיסא שאתה כל-כך לא רוצה לעזוב אותו.

סופה לנדבר: אדוני, אני מודה לך על חוכמתך, על היושר הציבורי שלך ועל כך שאתה יודע להנהיג את המאבקים, לעתים קרובות בעקשנות רבה, אתה יודע להעמיד את אנשי האוצר במקומם תמיד, תודה על כך.

סופה לנדבר: תודה מיוחדת על המאבק אתי ועם תושבי אשדוד על בית החולים באשדוד.

סופה לנדבר: לעתים קרובות אני כועסת מאוד על מה שקורה בתוך המסדרונות של הכנסת והשלטון המקומי כי אתה היית אתי במאבק זה מתחילת הדרך עם חברים, ועכשיו אתה עומד בראש תת-ועדה של ועדת הכספים על הקמת בית החולים, ותודה לך על כך.

סופה לנדבר: אני מאמינה שנבנה.

יעקב ליצמן: בעזרת השם, יהיה.

סופה לנדבר: כדי להוכיח את האג'נדה החברתית לא צריכים להיות במפלגת העבודה אלא דווקא בישראל ביתנו.

סופה לנדבר: קיבלתי אתמול שיחה מאזרח המדינה שאמר:

סופה לנדבר: אני תמיד שומע מה שאומרים על ישראל ביתנו והיום אני מצטרף לאותם אנשים שהצביעו לישראל ביתנו.

סופה לנדבר: יש כאלה בפוליטיקה הישראלית שמדברים על אג'נדה חברתית ויש כאלה שעושים אותה, ואני אומר שאתם, ישראל ביתנו, חוץ מאשר מדברים עליכם, אתם במדיניות חוץ, אתם במדיניות הפנים טובים מאוד.

סופה לנדבר: סטס, המון אנשים אמרו כאן – צעיר, חדש.

סופה לנדבר: רוב החברים היו רוצים להיות צעירים כמוך.

סופה לנדבר: כולנו יודעים שפרסטרואיקה עשו רק צעירים ותראו איך הם הצליחו.

סופה לנדבר: אני בטוחה שתצליח, סטס.

זאב אלקין: אדוני היושב-ראש, אני מקווה שתסלח לי אם לא אהיה שותף להספדים שהיו פה הבוקר, כי כששמעתי חלק מההספדים של האנשים שאמרו שלא יכול להיות יושב-ראש ועדת הכספים יותר טוב, דמיינתי לעצמי מה היה קורה אם אחד מהאנשים האלה היה מועמד להחליף אותך, ואין לי ספק שלמרות הצער הרב שלו על המשבר שזה היה גורם לחברה ולכלכלה במדינת ישראל, הוא היה מוצא בו כוחות נפשיים להצביע בעד...

זאב אלקין: אני חושב שהדרמטיזציה של המהלך הזה מיותרת לחלוטין.

זאב אלקין: אלה חיים פרלמנטריים, רשויות הוועדה נקבעות לפי הסכמים פוליטיים בין המפלגות ובין הסיעות.

זאב אלקין: יש פה ניצול שהוא קצת ציני וחבל לי שאתה משמש מושא שלו.

זאב אלקין: אני מתפלא מאוד על כמה מחבריי מהקואליציה, מתפלא על חבריי מסיעת ש"ס שלמרות מחויבותם הקואליציונית יצביעו פה נגד השינוי.

זאב אלקין: אני רוצה לתאר לעצמי מה היה קורה לו הייתי מצביע נגד מינוי של שר מש"ס במליאה שהיה מועמד להיכנס למפלגה.

זאב אלקין: יושב-ראש הקואליציה יעשה את מה שיחליט לעשות, אבל אני רואה את עצמי מהרגע הזה פטור מחלק מהמחויבויות שיש לי כח"כ.

זאב אלקין: למשל, אם יעלה חוק כמו ברית הזוגיות במליאה, לא בטוח שאזכור את הסעיף.

יעקב ליצמן: בשבוע שעבר עבר חוק בניגוד לקואליציה, של ש"ס.

יעקב ליצמן: גם שם אמרת את זה או שם תמכת?

יעקב ליצמן: לא ראיתי שמחית.

יעקב ליצמן: אעביר לך את החוק ומה הצבעת אז.

יעקב ליצמן: אגב, אני מכבד את מה שאמרת.

זאב אלקין: שלי יחימוביץ' היא בין הח"כים שאני הכי מעריך, גם את הפתרון שלך איני מבין, להיות נגד ולצאת כדי שיחליפו אותך ויצביעו בעד.

שלי יחימוביץ': אני מוכנה להצביע נגד אם אתם מתעקשים.

זאב אלקין: זו החלטה שלך.

זאב אלקין: אני רוצה לומר לך, ליצמן, תודה רבה בשמי.

זאב אלקין: בשבילי כח"כ פשוט וחדש יש מעט מאוד אנשים שלמדתי מהם בכנסת כמו שלמדתי ממך כאן במסגרת הוועדה הזו, ועל כך אני מודה לך ואמשיך להודות לך.

זאב אלקין: אני רוצה לומר בשעה טובה לסטס ולאחל לו שכשיצטרכו להדיח אותו, זה יהיה במסגרת אותן תשבוחות כמו כאן.

זאב אלקין: כל האמירות שהיו פה על צעיר ולא מנוסה מספיק, לצערי, ותסלחו לי, אני קצת רואה אותן על רקע אתני, אם הוא לא היה ח"כ ממוצא רוסי, אולי זה לא היה נאמר.

יעקב ליצמן: אני מבקש שתחזור בך.

לימור לבנת: הייתי חברת ועדת הכספים תקופה קצרה בסוף הקדנציה הקודמת כשהיית יושב-ראש, אני מצטרפת להרבה מאוד שבחים שנאמרו כאן עליך.

לימור לבנת: אני מוחה על הדברים שאמר כאן חברנו זאב אלקין כאילו מדובר פה בפרסה.

לימור לבנת: כאשר יושב-ראש של הוועדה לאורך קדנציות, חברנו, חבר הכנסת ליצמן, לאחר עבודה טובה וחשובה כל-כך, על דעת כולם עשה, אני חושבת שנכון שחברים שאומרים דברי שבח, יאמרו אותם.

לימור לבנת: אני מצטרפת למצעד המברכים ולמצעד המשבחים.

לימור לבנת: כמו שאמר פה חברי, חבר הכנסת ברוורמן, יש פה ממשלה שנכשלת בכל מה שהיא עושה, שממנה את המינויים הלא נכונים במקומות הלא נכונים, שעד עכשיו הוכיחה רק מצעד של כישלונות, וכשיש כאן מינוי אחד טוב, גם אותו היא מבטלת.

לימור לבנת: אבישי, אמרת כאלה דברי טעם, אלא שהמסקנה שלך לא עולה בקנה אחד עם הדברים שאמרת.

אבישי ברוורמן: עולה בהחלט.

לימור לבנת: שכנעת אותי בדברים שלך, לכן אני, כמובן, אצביע נגד הדחתו של חבר הכנסת ליצמן.

לימור לבנת: שמעתי את הדברים שנאמרו פה על חבר הכנסת סטס מיסז'ניקוב על כך שהוא מישראל ביתנו, ששייך למפלגה ימנית קיצונית וכו'.

לימור לבנת: אני מוחה נגד הדברים האלה.

לימור לבנת: חבר הכנסת ליצמן הוא חרדי, שייך למפלגה חרדית, אולי חברת הכנסת יחימוביץ'- -

שלי יחימוביץ': התשובה היא לא.

לימור לבנת: טוב, אך יש אולי אנשים או חברי כנסת שלפני שהכירו את חבר הכנסת ליצמן חשבו שכיוון שהוא חרדי, הוא לא יוכל לנהל את הוועדה בצורה נאמנה.

לימור לבנת: באותה מידה אפשר לחשוב, ויש מי שאמרו את זה כאן, שחבר הכנסת מיסז'ניקוב בהיותו שייך למפלגה מסוימת, לא רק בגלל שהוא צעיר, כמו שנאמר, לא יוכל לנהל את הוועדה ללא משוא פנים בלי שישתמש בה מייד לצרכיו הפוליטיים לפי השקפותיו המדיניות והאחרות.

לימור לבנת: אני חושבת שהדברים צריכים להילקח בחזרה.

לימור לבנת: אני משוכנעת שחבר הכנסת מיסז'ניקוב יוכל לנהל את הוועדה בצורה מקצועית וטובה.

לימור לבנת: אני מקווה שחבר הכנסת ליצמן יוכל להמשיך לאחר ההצבעה, אך איני תמימה.

גדעון סער: אדוני היושב-ראש, עבדתי אתך ומולך, אתה עשית עבודה גדולה, ואני מאמין שאתה גם בכל מקרה תחזור לשבת באותו מקום, צריך לקרות רק דבר אחד בשביל זה, שהאדמו"ר יסכים לשלוח אותך גם לכנסת ה-18.

גדעון סער: לכן אני מצפה להמשך העבודה המוצלחת אתך כיושב-ראש ועדת הכספים.

ראובן ריבלין: הצעה לסדר; אני מבקש להצביע בשלב ראשון על החלפתך/הדחתך- -

יעקב ליצמן: כמובן.

אבשלום וילן: שאלה ליושב-ראש הקואליציה; האם לקראת ההצבעה הזו נעשו הבטחות, הסכמים עם חברי כנסת שהתנגדו להדחה, מהקואליציה, ופתאום הודיעו לנו שהם תומכים?

אביגדור יצחקי: כלום.

יעקב ליצמן: הודיע יושב-ראש הקואליציה שאין שום הסכם עם אף חבר כנסת כדי שיתמוך בהדחה.

יעקב ליצמן: אני מודה לכולם על השבחים, אני גם מודה על הביקורת.

יעקב ליצמן: לגבי סטס, אמרתי לכל אורך הדרך שאיני יריב של סטס והמאבק שלי בהדחה אינו אישי נגד סטס, אנו חברים אפילו, היחסים מצוינים.

יעקב ליצמן: בי"ת, אני חייב להודיע, אצביע נגד סטס בגלל סעיף 2ב בהסכם הקואליציוני של ישראל ביתנו שמחייב אותו להעביר כל דבר שהממשלה מבקשת וכל דבר בעד הממשלה.

יעקב ליצמן: הסעיף הזה הוא בלתי-חוקי לדעתי, לא נכון, ואסור לחייב לערבב כנסת עם ממשלה.

יעקב ליצמן: לכן אצביע נגד, על אף שאני בטוח שהוא יצליח, בעזרת השם.

יעקב ליצמן: נעבור להצבעה על ההחלפה של חבר הכנסת ליצמן.

טמיר כהן: אלי אפללו – בעד.

טמיר כהן: עמירה דותן מחליפה את מגלי והבה – בעד.

טמיר כהן: זאב אלקין – בעד.

טמיר כהן: אביגדור יצחקי מחליף את דוד טל – בעד.

טמיר כהן: אבישי ברוורמן – בעד.

טמיר כהן: דני יתום מחליף את שלי יחימוביץ' – בעד.

טמיר כהן: קולט אביטל שמחליפה את אורית נוקד - בעד.

טמיר כהן: אמנון כהן – נגד.

טמיר כהן: נסים זאב מחליף את יצחק וקנין – נגד.

טמיר כהן: סטס מיסז'ניקוב – בעד.

טמיר כהן: סופה לנדבר – בעד.

טמיר כהן: אלחנן גלזר – בעד.

טמיר כהן: ראובן ריבלין – נגד.

טמיר כהן: לימור לבנת מחליפה את חיים כץ – נגד.

טמיר כהן: ניסן סלומינסקי – נגד.

טמיר כהן: חיים אורון – נגד.

טמיר כהן: מוחמד ברכה – נגד.

טמיר כהן: אחמד טיבי – נגד.

טמיר כהן: יעקב ליצמן – נגד.

יעקב ליצמן: 10 בעד ההדחה, 9 נגד, אני מודה לכולם ואני מפנה את הכיסא.

אביגדור יצחקי: אני מבקש כיושב-ראש ועדת הכנסת להציע במקום היושב-ראש ליצמן שהוחלט על החלפתו את חבר הכנסת סטס מיסז'ניקוב מסיעת ישראל ביתנו כיושב-ראש ועדת הכספים.

טמיר כהן: אלי אפללו – בעד.

טמיר כהן: עמירה דותן – בעד.

טמיר כהן: זאב אלקין – בעד.

טמיר כהן: אביגדור יצחקי – בעד.

טמיר כהן: אבישי ברוורמן – בעד.

טמיר כהן: דני יתום – בעד.

טמיר כהן: קולט אביטל - בעד.

טמיר כהן: אמנון כהן – בעד.

טמיר כהן: נסים זאב – בעד.

טמיר כהן: סטס מיסז'ניקוב – בעד.

טמיר כהן: סופה לנדבר – בעד.

טמיר כהן: אלחנן גלזר – בעד.

טמיר כהן: יעקב ליצמן – נגד.

טמיר כהן: ראובן ריבלין – בעד.

טמיר כהן: לימור לבנת – בעד.

טמיר כהן: ניסן סלומינסקי – בעד.

טמיר כהן: חיים אורון – נמנע.

טמיר כהן: מוחמד ברכה – נגד.

טמיר כהן: אחמד טיבי – נגד.

אביגדור יצחקי: 15 חברים בעד, 3 נגד, 1 נמנע, אני מברך את סטס מיסז'ניקוב כיושב-ראש הוועדה ומזמין אותו לקבוע את ישיבת הוועדה הבאה.

סטס מיסז'ניקוב: אמנם הכנתי נאום, אך כיוון שהמליאה התחילה, אומר אותו בישיבה הראשונה שנתכנס בפגרה.

סטס מיסז'ניקוב: תודה לך, יעקב ליצמן, וברשותך, אשתמש בניסיונך גם בעתיד.

סטס מיסז'ניקוב: תודה רבה, הישיבה נעולה.